Vitruviu

Marcu Vitruviu Pollioni (nti lu latinu Marcus Vitruvius Pollio - I sèculu a.C.) hà statu nu architettu e scrittori rumanu, fu lu cchiù granni tiòricu di l'architittura di tutti li tempi.

 Biugrafìa 
Nun si sapi nenti di lu sò locu d'urìggini; di vota 'n vota hannu statu tiurizzati, ntra li tanti, li citati di Roma, Fanu, Fondi, Verona, Formia, la zona campana 'n ginirali e macari la Numidia, senza nudda sicuranza pirò. 
Macari di la sò vita nun s'hannu assai nutizzi, tutti chiddi c'avemu vèninu di noti autubiugràfichi misi ntî lu sò trattatu. Avissi a èssiri statu ufficiali sutta Giuliu Cesari ca pinzava a li màchini di la verra e appui architettu-ngigneri sutta Ottavianu Augustu, macari ca la sula òpira ca iddu stissu dici d'aviri pruggittatu e custrujutu è la basìlica di Fanu.

 De architectura 
La mpurtanza di Vitruviu è alliata a lu sò trattatu De architectura (Supra l'architittura), ntî 10 libbra, addidicatu a Augustu (ca cci avìa datu na pinzioni), scrivutu forsi ntra lu 29 e lu 23 a.C. L'eddizzioni di l'òpira vinni fatta ntî l'anni ca Augustu pruggittava nu rinnuvamentu ginirali di l'edilizzia pùbbrica e vulìa di sicuru jìrisi a ngrazziari lu suvranu, avveri cui l'autori si vota ntî ugniduna di li ntruduzzioni misi prima d'ogni libbru.
Lu De architectura è lu sulu testu latinu sanu di architittura e macari lu cchiù mpurtanti, ntra li picca ca n'hannu junciutu, 'n manera cchiossai e cchiù picca frammintaria, nzinu a nuatri; la sò nfluenza supra la cultura uccidintali è abbasata supra la sò unicitati.
Ccu tuttu chistu pirò la nfluenza di l'òpira di Vitruviu supra li sò cuntimpuranìi pari ca hà statu assai limitata, macari picchì lu sò trattatu fu scrivutu ntî nu mumentu ca l'architittura rumana stava ppi rinnuvàrisi funnutamenti ccu li granni custruzzioni ccu lu latirizziu e l'addupiramentu di vuluti e cùpuli, cosi di cui Vitruviu nun s'antaressa.

Pari ca lu trattatu nun havi esercitatu nudda nfluenza supra l'architittura ppi tuttu paru lu Midiuevu, macari ca jìu a pigghiàrisi lu ntiressi filulòggicu, p'asempiu a la corti di Carlu Magnu e appui macari ccu Pitrarca, ca annutau di sò manu na copia oi sarvata a Oxford, e Buccacciu ca ni pussidìa macari na copia. Vistu ca àutri copii sunnu ducumintati in Italia a lu finiri di lu Triccentu, pirdìu di valuta lu mitu di la scupruta fatta ntî lu 1414 a Munticassinu di Poggio Bracciolini ca cumunqui appi ad attruvari na copia ntî li sò circati, forsi ntî la zona tidesca, cuntribbuennu accussì a la sò spargiuta.

Ntî lu XV sèculu la canuscenza e lu ntiressi ppi Vitruviu crisceru sempri cchiossai, suprattuttu ppi lu mèritu di architetti e umanisti comu Lurenzu Ghiberti, Leon Battista Alberti, Raffaellu e tanti àutri.
Ntî lu 1490 lu trattatu fu pubbricatu a stampa ppi la prima vota di Sulpicio da Veroli. Ntî lu 1521 niscìu la prima edizzioni traduciuta 'n talianu di Cesare Cesariano. Sùbbitu appressu cumpareru diversi traduzzioni e edizzioni ntî l'àutri paisi di l'Europa.

A pàrtiri di lu XV sèculu lu trattatu hà statu unu di li funnamenti tiòrichi di l'architittura uccidintali nzinu a lu finiri di lu XIX sèculu.

 Liami esterni 
 De Architectura ccu traduzzioni anglisi di la University of Chicago
 Lu De Architectura on-line
 De Architectura on-line ccu la traduzzioni taliana
 traduzzioni francisi

Catigurìa:Architetti
Catigurìa:Roma antica
Catigurìa:Littirati
Catigurìa:Littiratura
Catigurìa:Littiratura latina
Catigurìa:Biografìi